Shtepia e Bardhë: Paralajmërimi iranian për Gjirin Persik tregon dobësitë e regjimit
Irani po përpiqet të largojë vëmendjen nga problemet e brendëshme
Sekretari i shtypit i Presidentit Barak Obama, Jay Carney, tha të martën se paralajmërimi tregon se qeveria iraniane po bëhet gjithnjë e më e izoluar. Shefi i ushtrisë iraniane paralajmëroi të martën aeroplanmbajtësen amerikane USS John C. Stennis që të mos kthehet në Gjirin Persik. Ai tha se Irani është i gatëshëm të reagojë ndaj asaj që e sheh si një kërcënim. Zyrtarët e Pentagonit reaguan ndaj paralajmërimit duke thënë se Shtetet e Bashkuara do të vazhdojnë të dërgojnë rregullisht anije lufte në rajon për dislokime të caktuara. Pentagoni tha javën e kaluar se aeroplanmbajtësja u largua nga Gjiri Persik përmes Shtratit të Hormuzit në një operacion të planifikuar rutinë. Irani gjithashtu kërcënoi që të mbyllë Shtratin e Hormuzit, që është një rrugë e rendësishme transporti për vendet eksportuese të naftës në Lindjen e Mesme, si kundërpërgjigje ndaj sanksioneve perëndimore kundër programit të tij bërthamor. Irani ka zhvilluar manovra detare në afërsi të shtratit. Zëdhënësi i Shtepisë së Bardhë Carney tha se dekleratat janë një përpjekje për të larguar vëmendjen nga sjelljet e Iranit dhe problemet e brendëshme. Zoti Carney tha se sanksionet kanë ndikuar në gjendjen e ekonomisë së Iranit prej shumë kohësh. Zoti Carney përmendi një lajm në gazetën Washington Post të martën, i cili thoshte se vlera e monedhës iraniane ka rënë ndjeshëm përkundrejt dollarit pasi Shtetet e Bashkuara vunë sanksione ndaj bankës qendrore iraniane të shtunën. Shkrimi në gazetë thotë se banka ka hedhur sasi të mëdha dollarësh në tregun lokal duke ndihmuar monedhën iraniane që ta marrë veten disi.